CELEX: 52018PC0059
Language: bg
Date: 2018-02-09
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне на разрешение на Република Латвия да въведе специална мярка за дерогация от член 193 от Директива 2006/112/ЕО на Съвета относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 9.2.2018
            COM(2018) 59 final
            2018/0024(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне на разрешение на Република Латвия да въведе специална мярка за дерогация от член 193 от Директива 2006/112/ЕО на Съвета относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               
                  В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-долу „Директивата за ДДС“) Съветът, като действа с единодушие по предложение на Комисията, може да разреши на дадена държава членка да въведе специални мерки за дерогация от разпоредбите на посочената директива, за да се опрости процедурата за събиране на ДДС или да се предотвратят определени форми на отклонение от данъчно облагане или избягване на данъци.
               
               
                  С писмо, заведено в Комисията на 15 ноември 2017 г., Латвия поиска дерогация от член 193 от Директивата за ДДС, за да може да прилага механизма за обратно начисляване за доставките на конзоли за видеоигри. В съответствие с член 395, параграф 2 от Директивата за ДДС, с писмо от 23 ноември 2017 г. Комисията съобщи на останалите държави членки за отправеното от Латвия искане. С писмо от 24 ноември 2017 г. Комисията уведоми Латвия, че разполага с пълната информация, необходима за разглеждане на искането.
               
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  Съгласно общото правило, заложено в член 193 от Директивата за ДДС, лице – платец на данъка върху добавената стойност (ДДС), е данъчно задълженото лице, което доставя стоките или услугите.
               
            
            
               По силата на член 199а, параграф 1 от Директивата за ДДС държавите членки могат да предвидят лицето – платец на ДДС, за изброените в същия член доставки да бъде данъчно задълженото лице, за което се извършва доставката (механизъм за обратно начисляване). При тази процедура данъчно задълженото лице, за което се извършват доставките, става лице – платец на ДДС. Когато това данъчно задължено лице има пълно право на приспадане, то едновременно декларира и приспада съответстващия на доставката ДДС, вследствие на което няма действително плащане на ДДС в държавния бюджет. Доставките на конзоли за видеоигри са включени в буква з) от член 199а, параграф 1. 
            
            
               
                  Латвия не е използвала възможността по член 199а, параграф 1, буква з) от Директивата за ДДС и не прилага механизма за обратно начисляване по отношение на доставките на конзоли за видеоигри. Поради зачестилите напоследък измами в отрасъла на конзолите за видеоигри в Латвия обаче тази държава членка би искала да въведе механизма за обратно начисляване по отношение на вътрешните доставки на конзоли за видеоигри. 
               
            
            
               По силата на член 199а, параграф 1 от Директивата за ДДС механизмът за обратно начисляване може да се прилага до 31 декември 2018 г. и за срок от най-малко две години. Тъй като условието за двугодишния срок не е изпълнено, Латвия не може да прилага механизма за обратно начисляване на основание на посочения член. 
            
            
               Вследствие на това Латвия иска дерогация от член 193 от Директивата за ДДС, за да получи разрешение да прилага механизма за обратно начисляване по отношение на доставките на конзоли за видеоигри на основание на член 395 от същата директива. 
            
            
               Целта на поисканата дерогация е предотвратяване на измамите с ДДС в отрасъла на конзолите за видеоигри. Ползвайки се от възможностите по член 199а, параграф 1, букви в), г) и з), от 1 април 2016 г. Латвия прилага механизма за обратно начисляване за доставките на мобилни телефони, таблети, лаптопи и устройства с интегрални схеми. Бе установено, че след въвеждането на обратното начисляване за посочените доставки са се увеличили измамите с ДДС при доставките на конзоли за видеоигри. При тези продукти има висок риск от измами, тъй като са сравнително малки по размер, имат сравнително висока стойност и търговията с тях по интернет е добре развита.
            
            
               Латвия съобщава, че в отрасъла на доставки на конзоли за видеоигри са били извършвани ревизии. През 2017 г. е констатирано, че в отрасъла на доставките на конзоли за видеоигри извършват дейност 14 фиктивни дружества, което представлява 6,4 % от всички предприятия в този отрасъл. През 2016 г. осем от 219-те данъчно задължени лица, регистрирани за целите на ДДС и извършващи дейност в отрасъла на доставките на конзоли за видеоигри, са декларирали ДДС върху входящите ресурси за сделки с други данъчно задължени лица, категоризирани като фиктивни дружества (3,7 % от общия брой на лицата, регистрирани за целите на ДДС). За да предотвратява дейностите с цел измама от страна на икономическите оператори, Държавната служба за приходите на Латвия (наричана по-нататък „VID“) използва възможността да ги заличава от своя регистър на лицата, които подлежат на облагане с ДДС. През 2017 г. се е увеличил значително броят на данъчно задължените лица, извършващи дейност в този отрасъл, които са били заличени от регистъра на VID на данъкоплатците, подлежащи на облагане с ДДС. През първите осем месеца на годината от регистъра са били заличени 16 данъчно задължените лица, извършващи дейност в този отрасъл, а това е 88,9 % от общия брой на заличените през 2016 г. (18 данъчно задължени лица). 
            
            
               Според предоставената от Латвия информация страната е предприела редица мерки за намаляване на измамите с ДДС и за борба с тях. Въведени са например нови изисквания за касовите апарати, целящи да преустановят напълно заличаването на отчетените сделки, в декларацията за ДДС трябва да се представя подробна разбивка на сделките, особено внимание се отделя на подобряването на рутинните проверки и административните мерки и е въведено задължение за кредитните институции и други субекти да информират VID за съмнителни сделки. Обмисля се и приемането на електронно фактуриране. Въпреки всички тези мерки Латвия счита за необходимо да въведе механизма за обратно начисляване за доставките на конзоли за видеоигри с цел да предотврати загубите на приходи от ДДС в държавния бюджет. 
            
            
               Смята се, че при доставките на конзоли за видеоигри има сравнително висок риск от измами и те са включени в член 199а, параграф 1, буква з) от Директивата за ДДС, наред с таблетите и лаптопите. Ако беше изпълнено условието за минималния срок на прилагане, Латвия щеше да има основание да прилага механизма за обратно начисляване по силата на посочената разпоредба. 
            
            
               Поради това се предлага дерогацията да бъде предоставена за срока на действие на член 199а от Директивата за ДДС. Затова дерогацията се предлага със срок до 31 декември 2018 г., т.е. датата, на която изтича срокът на действие на член 199а от Директивата за ДДС. 
            
            
               •Съгласуваност с действащите разпоредби в тази област на политиката
            
            
               
                  На основание на член 199а, параграф 1, буква з) от Директивата за ДДС механизмът за обратно начисляване може да се прилага по отношение на доставките на конзоли за видеоигри. Редица държави членки прилагат обратното начисляване по силата на тази разпоредба
                     1
                  . Ако беше изпълнено условието за минималния двугодишен срок на прилагане, Латвия щеше да има правото да прилага механизма за обратно начисляване за доставките на конзоли за видеоигри, без да иска дерогация на основание на член 395 от Директивата за ДДС. 
               
               
                  Следователно предложената мярка е съобразена с действащите разпоредби на Директивата за ДДС. 
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
         
         
            
               •Правно основание
            
            
               Член 395 от Директивата за ДДС.
            
            
               •Субсидиарност (извън областите на изключителна компетентност) 
            
            
               Като се има предвид разпоредбата от Директивата за ДДС, на основание на която е съставено предложението, принципът на субсидиарност не се прилага.
            
            
               •Пропорционалност
            
            
               Решението се отнася до предоставянето на разрешение на държава членка по нейно искане и не представлява задължение.
            
            
               Предвид на ограничения обхват на дерогацията специалната мярка е пропорционална на поставената цел, а именно — предотвратяване на някои форми на отклонение от данъчно облагане и избягване на данъци в конкретен отрасъл. 
            
            
               •Избор на инструмент
            
            
               Съгласно член 395 от Директивата за ДДС дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Освен това решение на Съвета е най-подходящият инструмент, тъй като негов адресат могат да бъдат отделни държави членки.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               
                  Настоящото предложение се основава на искане, отправено от Латвия, и засяга само тази държава членка.
               
            
            
               •Събиране и използване на експертни становища
            
            
               Не бяха необходими външни експертни становища.
            
            
               •Оценка на въздействието
            
            
               Предложението за решение за изпълнение има за цел да се предотвратят някои форми на отклонение от данъчно облагане или избягване на данъци в отрасъла на конзолите за видеоигри. Механизмът за обратно начисляване би трябвало да помогне на Латвия да спре разпространението на измамите с ДДС при доставките на конзоли за видеоигри. Следователно мярката за дерогация може да има положително въздействие. 
            
            
               Поради тесния обхват на дерогацията и ограничения ѝ срок на прилагане въздействието при всички случаи ще бъде ограничено.
            
            
               4.ОТРАЖЕНИЕ ВЪРХУ БЮДЖЕТА
            
            
               Предложението няма отрицателно отражение върху бюджета на ЕС. 
            
            
               5.ДРУГИ ЕЛЕМЕНТИ
            
         
         
            
               Предложението включва клауза за изтичане на срока на действие на 31 декември 2018 г.
            
            
               2018/0024 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне на разрешение на Република Латвия да въведе специална мярка за дерогация от член 193 от Директива 2006/112/ЕО на Съвета относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  2
               , 
            
            
               и по-специално член 395, параграф 1 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)Съгласно общото правило, заложено в член 193 от Директива 2006/112/ЕО, лице – платец на данъка върху добавената стойност (ДДС), пред данъчните органи е всяко данъчно задължено лице, което извършва облагаема доставка на стоки или услуги.
            
            
               (2)По силата на член 199а, параграф 1, буква з) от Директива 2006/112/ЕО държавите членки могат да предвидят платец на ДДС за доставките на конзоли за видеоигри да бъде данъчно задълженото лице, за което се извършва доставката („механизъм за обратно начисляване“). Латвия не се възползва от тази възможност, въпреки че прилага обратното начисляване за доставките на таблети и лаптопи на основание на член 199а, параграф 1 от същата директива.
            
            
               (3)Поради зачестилите измами в отрасъла на конзолите за видеоигри в Латвия тази държава членка би искала да въведе механизма за обратно начисляване по отношение на вътрешните доставки на конзоли за видеоигри. 
            
            
               (4)По силата на член 199а, параграф 1 от Директива 2006/112/ЕО механизмът за обратно начисляване може да се прилага до 31 декември 2018 г. и за срок от най-малко две години. Тъй като условието за двугодишния срок не е изпълнено, Латвия не може да прилага механизма за обратно начисляване на основание на член 199а, параграф 1, буква з) от Директива 2006/112/ЕО. 
            
            
               (5)С писмо, заведено в Комисията на 15 ноември 2017 г., Латвия поиска разрешение да прилага мярка за дерогация от член 193 от същата директива, за да определи получателя като лице – платец на ДДС, за доставките на конзоли за видеоигри. 
            
            
               (6)В съответствие с член 395, параграф 2 от Директива 2006/112/ЕО, с писмо от 23 ноември 2017 г. Комисията съобщи на останалите държави членки за отправеното от Латвия искане. С писмо от 24 ноември 2017 г. Комисията уведоми Латвия, че разполага с пълната информация, необходима за разглеждане на искането. 
            
            
               (7)Според предоставената от Латвия информация измамите с ДДС при доставките на конзоли за видеоигри са се увеличили след въвеждането на механизма за обратно начисляване за доставките на мобилни телефони, таблети, лаптопи и устройства с интегрални схеми. При конзолите за видеоигри има особено висок риск от измами с ДДС, тъй като са сравнително малки по размер, имат сравнително висока стойност и пазарът им по интернет е добре развит. По съобщена от Латвия информация страната е въвела редица традиционни мерки с цел борба срещу измамите с ДДС. Въпреки това Латвия счита, че е необходимо да въведе механизма за обратно начисляване за доставките на конзоли за видеоигри с цел да предотврати загубите на приходи от ДДС в държавния бюджет. 
            
            
               (8)Затова на Латвия следва да се разреши да прилага за ограничен срок механизма за обратно начисляване за доставките на конзоли за видеоигри. 
            
            
               (9)Дерогацията няма отрицателно въздействие върху собствените ресурси на Съюза, формирани от ДДС, 
            
         
         
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Чрез дерогация от член 193 от Директива 2006/112/ЕО на Латвия се разрешава да определи получателя на доставката за лице – платец на данъка върху добавената стойност (ДДС), при доставките на конзоли за видеоигри. 
            
            
               Член 2
            
            
               Настоящото решение поражда действие в деня на нотифицирането му.
            
            
               Срокът на действие на настоящото решение изтича на 31 декември 2018 г.
            
            
               Член 3
            
            
               Адресат на настоящото решение е Република Латвия.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        Вж. списъка с уведомленията на Комитета по ДДС: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        ОВ L 347, 11.12.2006 г., стр. 1.